**ארז ברנוי** (17 במרץ 1966 – 7 באוגוסט 2021) היה מוזיקאי ג'אז, נגן סקסופון ומלחין ישראלי, איש חינוך בתחום הג'אז. ניהל את המרכז ללימודי ג'אז בקונסרבטוריון הישראלי למוזיקה בתל אביב (2009–2019)‏ והוביל את הרכב הג'אז שלו.

ביוגרפיה
--------

ברנוי נולד בבאר שבע, ובגיל צעיר עברה משפחתו לגבעתיים. הוא החל לעסוק במוזיקה בגיל מאוחר יחסית, בגיל 22, לדבריו בעקבות מרתון ג'ון קולטריין אותו שידר דני קרפל בגלי צה"ל. הוא למד סקסופון אצל מוזיקאי הג'אז סטו הכהן. על הלימודים אצל סטו אמר ברנוי: "סטו עורר בי אהבה עצומה לג'אז, האמין בי ודחף אותי קדימה". לאחר מספר שנים בהם למד גם בבית ספר רימון אצל עמיקם קימלמן וממלו גיאטנופולוס, נסע ברנוי בגיל 26 לניו יורק, שם למד ב"מאנס קולג'" ולאחר מכן ב"ניו סקול". במסגרת לימודיו בניו סקול למד ברנוי אצל בילי הרפר(אנ'), ג'ורג גרזון(אנ') ועוד. הוא חלק במות עם מוזיקאי ג'אז מהמעלה הראשונה, כמו החצוצרן רנדי ברקר ונגן הטנור אברהם ברטון.

לאחר שובו לארץ בשנת 1997 הופיע ברנוי עם הרכבים בהובלתו, ולצד נגני ג'אז ישראליים מובילים בפסטיבלי ג'אז רבים בישראל, דוגמת פסטיבל "ג'אז בים האדום" באילת, פסטיבל "ג'אז סרטים" בתל אביב, ועוד.
שיתוף הפעולה המוזיקלי האחרון של ברנוי על הבמה, היה בהרכב דואו עם הפסנתרנית הילה קוליק, אותה הכיר עוד כתלמידת תיכון.

בשנת 2009 הוא הצטרף ללהקת ילדוג'אז.

לצד פעילותו המוזיקלית, הקדיש ברנוי את מרצו לחינוך ולקידום הדור הבא בג'אז. הוא היה מורה לתיאוריה, אימפרוביזציה וסקסופון ומנחה הרכבים במקומות שונים בארץ. הוא ריכז את מחלקת הג'אז בעירוני א' לאומנויות ת"א, לימד בבית ספר רימון, בבית הספר למוזיקה מזמור, תיכון תלמה ילין במתא"ן ובכיתות אמן ברחבי הארץ, וכאמור, גם בקונסרבטוריון הישראלי למוזיקה תל אביב.

ברנוי נפטר בפתאומיות ב-7 באוגוסט 2021, בגיל 55.

הנצחה
-----

אלון אולארצ'יק ותזמורת הביג בנד של יונתן וולצ'וק. מתוך ערב לזכרו של ארז ברנוי (נערך במוזיאון תל אביב לאמנות, 01.06.22)
מספר חודשים לאחר מותו, בחודש יוני 2022, נערך במוזיאון תל אביב ערב הוקרה לזכרו, בהשתתפות תלמידים וחברים קרובים מקהילת הג'אז, איתם ניגן לאורך השנים. הופיעו בו, בין השאר, יובל כהן ואחיו אבישי כהן, בהרכב לצד ברק מורי, שי מאסטרו וזיו רביץ, בקטע "Dolphin Dance" של הרבי הנקוק; הילה קוליק בקטע סולו פסנתר שכתבה בשם "ארז"; את הערב סיימו הרכב הביג בנד של יונתן וולצ'וק, שאירח את אלון אולארצ'יק. הערב בהנחיית יפתח קליין, התקיים בנוכחות בני משפחתו של ברנוי וביוזמת עמותת פאנוניקה ג'אז.

דיסקוגרפיה
----------

* At Last‏ (2009)

קישורים חיצוניים
----------------

* אתר האינטרנט הרשמי של ארז ברנוי | בארכיון האינטרנט
* ארז ברנוי, ברשת החברתית פייסבוק
* ארז ברנוי, ברשת החברתית אינסטגרם
* ארז ברנוי, סרטונים בערוץ היוטיוב
* ארז ברנוי, באתר אייטונס (באנגלית)
* ארז ברנוי, באתר ספוטיפיי
* הדף של ארז ברנוי, באתר הקונסרבטוריון הישראלי למוזיקה
* ראיון עם ארז ברנוי, באתר הקונסרבטוריון הישראלי למוזיקה
* ארז ברנוי מתארח בתוכנית "מה זה מוזה" עם ירון לונדון, סרטון בערוץ "כאן חינוכית", באתר יוטיוב

### עם מותו

* יוסי חרסונסקי, הסקסופוניסט ומוזיקאי הג'אז ארז ברנוי איננו, באתר יוסמיוזיק, 8 באוגוסט 2021
* אתר למנויים בלבד בן שלו, קשה לדמיין את הג'ז המקומי בלעדי ארז ברנוי, באתר הארץ, 14 באוגוסט 2021

הערות שוליים
------------

1. ↑  עמי פרידמן, ‏בגיל 55: המוזיקאי ארז ברנוי הלך לעולמו, באתר ישראל היום, 8 באוגוסט 2021
2. ↑  תוכנית אקדמית בשיתוף הניו סקול ניו יורק אתר הקונסרבטוריון הישראלי למוזיקה
3. ↑  טיפים למוזיקאים צעירים מאת ארז ברנוי, באתר של קרן פרידמן
4. ↑  ראיון עם ארז בר נוי, באתר הקונסרבטוריון הישראלי למוזיקה
5. ↑  דודו כהן, זה אצלו בדם, באתר בית אבי חי, 2014
6. ↑  תוכנית הרדיו מסביב לחצות מארחת את הילה קוליק וארז בר נוי, בדף הפייסבוק של מועדון שבלול ג'אז
7. ↑  הכירו את המרצים של מזמור אתר מזמור
8. ↑  צוות המגמה אתר תיכון תלמה ילין
9. ↑  פוסט הספד, בדף הפייסבוק של הקונסרבטוריון הישראלי למוזיקה
10. ↑  יוסי חרסונסקי כך זוכרים את ארז ברנוי, באתר יוסמיוזיק, 4 ביוני 2022
11. ↑  פוסט, בדף הפייסבוק של עמותת עמותת פאנוניקה ג'אז